‘Bid vir ons,’ vra familie ná tragedie in NZDie Dickason-sussies is Donderdag dood in hul huis in Nieu-Seeland aangetref. (Foto: Facebook) Familielede van die drie Suid-Afrikaanse kinders wat Donderdag in Nieu-Seeland dood is, sê hulle is verpletter en ly steeds aan skok. Dr. Graham Dickason, ŉ voormalige inwoner van Pretoria, het Donderdag op die liggame van sy drie jong dogters, Maya en Karla (3), en hul ouer sussie, Liane (7), by hul huis in die hawestad Timaru afgekom. Dickason en sy vrou, Lauren, ook ŉ dokter, het verlede week saam met hulle kroos in dié stad aangekom nadat hulle eers in kwarantyn was met hul aankoms in Nieu-Seeland van Suid-Afrika af. ŉ Vrou is ook op die eiendom aangetref en word luidens berigte in die hospitaal behandel. Haar naam is nie bekendgemaak nie. Luidens internasionale berigte is dié vrou die verdagte in ŉ ondersoek wat intussen deur die polisie in Nieu-Seeland oopgemaak is. Internasionale media berig bure het glo gehoor hoe die pa skree, “is hierdie werklik besig om te gebeur?” Malcolm Fawkes, Lauren se pa, het Vrydag aan Maroela Media gesê die familie “probeer nog begryp wat gebeur het”. “Ek en Wendy [Lauren se ma] was verpletter om gisteraand te verneem van die verskriklike tragedie wat ons familie in Nieu-Seeland gely het. “Die uitgebreide familie ly steeds aan skok terwyl ons probeer om te begryp wat gebeur het.” Fawkes het die personeel van die Timaru-hospitaal vir hulle ondersteuning bedank, asook die plaaslike polisie in Nieu-Seeland vir die aandag wat hulle aan die saak skenk. “Ons vra gebede en ondersteuning gedurende hierdie uiters moeilike tyd,” het Fawkes Vrydag gesê. Fawkes het ook gevra dat die gesin se privaatheid gerespekteer word.